敦煌詞

敦煌詞係指20世紀初喺敦煌莫高窟石室發現嘅民間詞曲集，係研究詞早期發展嘅緊要資料。又叫敦煌辭、敦煌曲子詞、敦煌曲、敦煌歌詞、敦煌歌辭。

史 
1900年，偶然間打開咗敦煌鳴沙山千佛洞第288號藏經洞，發現封藏喺石室內嘅各種敦煌詞抄卷。呢啲抄卷記錄嘅詞嘅寫作時間大概從武則天末年開始，到五代爲止，爲唐五代詞。作者方面，大多數係無名氏，作者範圍好大，多數係出身社會下層，只有五首可以搵到作者名，當中有溫庭筠、李曄、歐陽炯。呢啲詞作，有啲集中喺詞集，亦有啲散見喺其他抄卷度。呢啲詞作無同曲譜並錄，噉係因爲曲譜相對固定，詞係填入去嘅。

咁多抄卷中，最緊要嘅抄卷係《雲謠集雜曲子》，收詞30首，寫錄時間唔遲過西元911年，早過《花間集》30年，係現存最早嘅詞集，呢個詞集用咗13個詞調，除咗《內家嬌》，其餘12種詞調喺《教坊記・曲名表》都有記錄，體例上有慢詞，亦有聯章體。

石室打開咗後，呢啲抄卷同入面收嘅其他書先後流散世界各地，之後又陸續抄寫、影相、影印返中國，再畀人輯錄成輯本出版。呢啲抄卷最主要由兩個人所得：斯坦因、伯希和。斯坦因攞到嘅抄卷而家收喺倫敦嘅英國圖書館，伯希和得到嘅抄卷而家收藏喺巴黎嘅法國國家圖書館。另外俄國人奧里敦保攞到嘅抄卷而家喺聖彼得堡，又有少量抄卷流落喺日本等國，淨低嘅部分收藏喺北京嘅圖書館。

特點 
敦煌詞係早期詞作，作者主要來源民間，因此從內容、體制、語言風格都有初時形成所帶有嘅過渡性特徵。就似《雲謠集曲子詞》嘅朱祖謀寫嘅跋形容噉：「其爲詞拙樸可喜，洵倚聲椎輪大輅」。

由於詞喺草創階段，作品內容同一般嘅民歌、詩無幾大唔同，詩嘅界域好闊，同樣詞嘅內容亦幾多樣，一如王重民《敦煌曲子詞集敘錄》所講嘅「今茲所獲，有邊客遊子之呻吟，忠臣義士之壯語，隱居子之怡情悅志，少年學子之熱望與失望，以及佛子之讚頌，醫生之歌訣，莫不入調。」不過相比詩，詞更擅長寫閨情風月、男女之情，最普遍嘅題材係妓女生活，噉係因爲詞一開始係民間嘅雜曲小唱，唱呢啲詞嘅環境一般係宴飲娛樂，唱來助興用嘅，所以內容上比較淺俗，乃至有豔情化傾向，呢啲內容符合市井平民嘅口味，所以喺呢方面嘅題材敦煌詞達到嘅成就最高。亦由於佢出於民間，風格上有民歌嘅清新風味，民間嘅視角亦展現出文人寫唔到嘅方面，因此敦煌詞豐富嘅題材表現喺五代宋初文人詞中難得見到，但呢種多樣亦講明佢無同一般嘅民歌詩歌劃清界線，未入到後來詞特有嘅窄而深嘅領域。

除咗內容寬泛，喺體制上敦煌詞亦體現到草創階段嘅粗放，表明佢嘅形式未完全成熟。由於詞呢種文體嘅寫作規範未成熟，啲人無相應嘅文學觀念箍死，所以形式上比較自由，乃至字數唔定、韻腳唔拘、平仄同押、押方音、用襯字。呢啲現象講明詞格闊，對音韻唔多講究，押韻簡單。另外，敦煌詞中，詞調名一般同詞作內容相應，換言之敦煌詞未似之後嘅詞噉，詞調名專門化來表示詞調，而同詞嘅內容分離。

總體來講，敦煌詞跨越嘅時間比較耐，作者來源複雜，所以各篇詞作幾唔同，從思想內容到表現上嘅工拙、精粗、文野，差異幾大，雖然本色拙樸，但亦有作品講究辭藻，甚至文與白、纖巧與樸拙並存於一篇。因此敦煌詞作爲民間詞作，風貌好豐富。

意義 
敦煌詞係研究詞發展早期嘅緊要資料，呢筆資料證明咗詞呢種文體係發源自民間，後來畀文人接納，逐漸地位同詩相等，因此民間詞係宋詞嘅直接源頭。但喺發現敦煌詞之前，研究當中好少見到民間詞作，直到呢批抄卷出土，先補救呢方面嘅缺陷。

主要輯本 
下面係敦煌詞主要嘅輯本，由於各家收錄標準唔同，所以收嘅詞數唔同。其中任二北嘅《敦煌曲校錄》收埋俗曲佛曲，《敦煌歌辭集》擴大到但凡可以入樂嘅辭章。一般研究敦煌詞係揀合乎詞體、有調名嘅作品，所以王重民嘅輯本係主要研究對象。王重民嘅輯本係從伯希和嘅17卷、斯坦因嘅11卷、羅振玉嘅3卷、日本橋川氏嘅1卷中輯錄213首詞，去咗重複部分得出。
王重民，《敦煌曲子詞集》，輯錄詞161首
饒宗頤，《敦煌詞》，輯錄詞318首
任二北，《敦煌曲校錄》，輯錄詞545首；《敦煌歌辭集》，輯錄詞1200幾首

攷 

類:中國文學